b'\n_START_ARTICLE_\nStranski u\xc4\x8dinek\n_START_PARAGRAPH_\nStranski u\xc4\x8dinek je farmakolo\xc5\xa1ki u\xc4\x8dinek, ki ga zdravilo izkazuje poleg svojega glavnega u\xc4\x8dinka. Stranski u\xc4\x8dinki niso nujno slabi z vidika terapije in lahko pomenijo podporo glavnemu u\xc4\x8dinku zdravila.  Lahko so torej ugodni ali neugodni. \xc4\x8ce govorimo o utrujenosti pri uporabi antihistaminikov, gre za neugoden stranski u\xc4\x8dinek, pri uporabi antihistaminika kot uspavala pa ugoden stranski u\xc4\x8dinek zdravila. _NEWLINE_Kadar gre za nenamerne, negativne stranske u\xc4\x8dinke, govorimo o ne\xc5\xbeelenih u\xc4\x8dinkih. V nekaterih virih stranskih in ne\xc5\xbeelenih u\xc4\x8dinkov zdravil pomensko ne lo\xc4\x8dujejo in jih v obeh primerih opredeljujejo kot \xc5\xa1kodljive in nenamerne. Stranske u\xc4\x8dinke strokovnjaki spremljajo \xc5\xbee med razvojem zdravila (v klini\xc4\x8dnem presku\xc5\xa1anju) ter tudi potem, ko je zdravilo \xc5\xbee na tr\xc5\xbei\xc5\xa1\xc4\x8du._NEWLINE_Ne\xc5\xbeeleni u\xc4\x8dinki zdravil so obi\xc4\x8dajno znani ali pri\xc4\x8dakovani u\xc4\x8dinki pri normalni uporabi zdravila, ki se ne pojavijo pri vseh bolnikih in se lahko izrazijo v razli\xc4\x8dnih jakostih in razli\xc4\x8dno pogosto. Mo\xc5\xbeni ne\xc5\xbeeleni u\xc4\x8dinki in njihova pogostnost so opisani v navodilu za uporabo zdravila, ki je prilo\xc5\xbeeno ovojnini zdravila. Pogostej\xc5\xa1i ne\xc5\xbeeleni u\xc4\x8dinki zdravil so obi\xc4\x8dajno blagi in se najve\xc4\x8dkrat pojavljajo ob za\xc4\x8detku jemanja novega zdravila in \xc4\x8dez nekaj \xc4\x8dasa izzvenijo. V\xc4\x8dasih je potrebno za\xc4\x8detno prilagajanje odmerka. Nekateri ne\xc5\xbeeleni u\xc4\x8dinki pa lahko imajo huj\xc5\xa1e posledice. Kadar ima ne\xc5\xbeeleni u\xc4\x8dinek zdravilaza posledico smrt, neposredno \xc5\xbeivljenjsko ogro\xc5\xbeenost, dolgotrajno ali izrazito nezmo\xc5\xbenost, nesposobnost, prirojeno anomalijo ali okvaro ob rojstvu, zahteva bolni\xc5\xa1ni\xc4\x8dno obravnavo ali njeno podalj\xc5\xa1anje, govorimo o resnem ne\xc5\xbeelenem u\xc4\x8dinku.\n_START_SECTION_\n\xc5\xbdeleni stranski u\xc4\x8dinki\n_START_PARAGRAPH_\nNekatere u\xc4\x8dinkovine izra\xc5\xbeajo poleg glavnega u\xc4\x8dinka \xc5\xa1e stranske u\xc4\x8dinke, ki pozitivno vplivajo na zdravljenje ali pa celo dobijo mesto glavnega u\xc4\x8dinka pri zdravljenju dolo\xc4\x8denih bolezni. Kortikosteroidi, na primer, izkazujejo kot stranski u\xc4\x8dinek antiprofilacijsko delovanje, ki se izrablja pri zdravljenju luskavice. Isti stranski u\xc4\x8dinek pa je pri terapiji ekcema ne\xc5\xbeelen._NEWLINE_Primer u\xc4\x8dinkovine, kjer je prvotni stranski u\xc4\x8dinek postal glavni u\xc4\x8dinek, je sildenafil (na trgu pod za\xc5\xa1\xc4\x8ditenim imenom Viagra\xc2\xae). Sprva je bil sildenafil mi\xc5\xa1ljen kot antihipertenzivno zdravilo, vendar se ni izkazal kot dovolj u\xc4\x8dinkovit. Kot stranski u\xc4\x8dinek se je pokazalo mo\xc4\x8dno spodbujanje erekcije, kar je postal glavni u\xc4\x8dinek zdravila v terapiji.\n_START_SECTION_\nPoro\xc4\x8danje o ne\xc5\xbeelenih u\xc4\x8dinkih\n_START_PARAGRAPH_\nPoro\xc4\x8danje o domnevnih ne\xc5\xbeelenih u\xc4\x8dinkih zdravil je zelo pomembno, saj vsako poro\xc4\x8dilo prispeva k varnej\xc5\xa1i uporabi zdravil. Ne\xc5\xbeelene u\xc4\x8dinke proizvajalci zdravil preverjajo \xc5\xbee pred pridobitvijo dovoljenja za promet, vendar se pa nekateri poka\xc5\xbeejo \xc5\xa1ele po utr\xc5\xbeenju zdravila, ko je zdravilu izpostavljeno ve\xc4\x8dje \xc5\xa1tevilo ljudi. Takrat je mo\xc5\xbeno zaznati tudi zelo redke ne\xc5\xbeelene u\xc4\x8dinke, ne\xc5\xbeelene u\xc4\x8dinke, ki so povezani s sou\xc4\x8dinkovanjem z drugimi zdravili, ne\xc5\xbeelene u\xc4\x8dinke, ki se pojavljajo v specifi\xc4\x8dnih populacijskih skupinah itd. Zakon o zdravilih dolo\xc4\x8da, da je poro\xc4\x8danje domnevnih ne\xc5\xbeelenih u\xc4\x8dinkov za zdravstvene delavce obvezno. O domnevnem ne\xc5\xbeelenem u\xc4\x8dinku zdravila lahko poro\xc4\x8da tudi bolnik (oziroma njegov star\xc5\xa1, skrbnik) sam, vendar se priporo\xc4\x8da, da se o domnevnem ne\xc5\xbeelenem u\xc4\x8dinku najprej pogovori s svojim zdravnikom, farmacevtom ali drugim zdravstvenim delavcem. Zdravstveni delavec mora o prijavljenem ne\xc5\xbeelenem u\xc4\x8dinku zdravila poro\xc4\x8dati nacionalnemu centru za farmakovigilanco.'